Kristian Thulesen Dahl (DF), 2011-12-01:
Det er måske under de korte bemærkninger kommet antydningsvis frem, hvad Dansk Folkeparti har af principiel holdning til det spørgsmål, der er sat til debat her, nemlig spørgsmålet om, hvornår folketingsmedlemmer og i øvrigt ministre skal kunne få udbetalt pension.
I dag er det sådan, at det sker tidligere, og det synes vi er noget mærkeligt noget, og det vil vi gerne have gjort op med.
Der bliver brugt en lang række argumenter i den her debat, som man kan synes er lidt underlige, og jeg er enig i det, som har været nævnt om, at det er, som om modstanderne af det grundlæggende princip skifter holdning og sammenligner det med det system, som nu passer bedst.
Der har været nævnt det her med tjenestemandssystemet, og at det er det, politikerne skal sammenlignes med, og at der af den grund skal gælde særlige muligheder for politikere i forhold til pension.
Vi synes ikke, det holder, i hvert fald holder det mindre og mindre i forhold til den virkelige verden, for sagen er jo den, at man ude i det pulserende samfund i årevis er gået mere og mere væk fra tjenestemandssystemet.
Så der, hvor vi tidligere så ganske mange stillinger i den offentlige sektor besat som tjenestemandsstillinger, ser vi jo nu, at det er noget, man gør i mindre og mindre grad.
Og derfor bliver det også sværere og sværere for politikere at opretholde tanken om, at det er det system, man skal sammenlignes med.
Der bliver så nævnt arbejdsmarkedspensionerne som det, man vil sammenligne det med, men sagen er jo den, at vi herinde i Folketinget med et stort flertal i virkeligheden for længst har sagt, at den sammenligning ikke længere holder, af flere årsager.
Den primære årsag er selvfølgelig, at vi har sagt, at politikere og ministres pensionsalder skal hæves, i takt med at efterlønsalderen sættes op.
Det synes vi jo er rigtig godt: at når man ændrer på folks muligheder for at gå på efterløn, hvornår de kan det, er det mindste, man kan gøre, også at hæve politikernes alder tilsvarende i forhold til pension.
Men det betyder også, at man har afskaffet forbindelsen til arbejdsmarkedspensionssystemet, for der er det jo sådan, at det er 5 år før folkepensionstidspunktet, man kan benytte sig af sin arbejdsmarkedspension, hvis man ønsker det, og nu er det fremtidige system for efterløn altså sådan, at man kan gå på efterløn 3 år før folkepensionstidspunktet.
Der er altså her en situation, hvor man har afkoblet sig arbejdsmarkedspensionssystemet, og det synes jeg slet ikke der har været reflekteret over blandt de ordførere, som er modstandere af at ændre de nuværende gode vilkår for politikere og ministre.
Der er jo også en anden faktor, som gør det mærkeligt at sammenligne politikeres pensionsforhold med arbejdsmarkedspensioner, for hvis man vælger at benytte sig af sin arbejdsmarkedspension ude på arbejdsmarkedet og lader sig pensionere og begynder at få udbetalt fra sin arbejdsmarkedspension, jamen så begynder man at bruge af den hovedstol, altså den klump penge, man har sparet op til sin pension.
Og det betyder, hvis man nu lever lige så længe, som en politiker måtte leve, at man altså også får mindre udbetalt i pension; man får det samme, som man ville have fået, hvis man var gået senere, man får det bare delt ud over flere år, men politikeren, der vælger at gå på pension, når muligheden byder sig, ville få det samme høje beløb udbetalt i alle årene og dermed også være favoriseret i forhold til folk på arbejdsmarkedspension.
Derfor synes vi i Dansk Folkeparti heller ikke, at den sammenligning holder.
Konklusionen for os er, at vi skal lave et system og et regelsæt, som folk i al almindelighed finder logisk og rimeligt, og vi står os bedst ved som politikere, når vi kommer rundt og diskuterer med folk, at folk i almindelighed ikke har den opfattelse, at vi uretmæssigt har taget for os, fordi vi har mulighed for at fastsætte vores egne regler, men at folk i al almindelighed har den opfattelse, at de vilkår, man byder politikerne, er rette og rimelige.
Og på det her punkt bliver vi nødt til at sige, at det er svært at finde de folk, der synes, at det er ret og rimeligt, at vi politikere har en eksklusivitet, i forhold til hvornår vi kan gå på pension med offentlig betaling, når vi samtidig siger til andre, at vi godt kunne tænke os, at de bliver lidt længere på arbejdsmarkedet, og vi økonomisk tilskynder folk til lige præcis at gøre det.
Så med de her bemærkninger går vi ind i udvalgsarbejdet med håbet om, at der kan findes et flertal her i Folketinget, der er parat til at justere reglerne i retning af det, som der er rejst debat om her.